Budyšin (SN). „Za pjaty wotkrywanski dźeń 1. apryla we wobchadnym zwjazku Hornje Łobjo (VVO) smy sej zhromadnje z předewzaćemi wjele noweho wumyslili“, praji Gabriele Clauss, wjednica marketinga zwjazka VVO. Tón dźeń móža so swójby, pućowacy a dalši ze swójbnej dnjowej kartu za jedne tarifowe pasmo we wobchadnym zwjazku ze železnicu a busom na puć podać. Tiket płaći jenož dźewjeć eurow a płaći za dweju dorosćeneju a hač do štyri dźěći w starobje do štyrnaće lět. „Přidatnje móža swójby wuskokolijowu železnicu, Drježdźansku hórsku železnicu abo Mišnjansku měšćansku kołojězbu za potuńšenu płaćiznu wužiwać, pokazaja-li tiket wobchadneho wotkrywanskeho dnja“, Gabriele Claus wuswětla. Za hač do štyri dźěći je jězba z wosebitej železnicu darmotna. Teritorij VVO wupřestrěwa so wot Altenberga hač do Wojerec a wot Schöny hač do Riesy.
szl_Latn